****

***Fferylliaeth : Cyflawni Cymru Iachach***

**Y Bwrdd Cyflawni**

**Datganiad 11 Tachwedd 2021**

Cynhaliwyd cyfarfod y Bwrdd Cyflawni *Fferylliaeth: Cyflawni Cymru Iachach* ar 11 Tachwedd 2021. Cadeiriwyd y cyfarfod gan y Cadeirydd Darren Hughes (Cyfarwyddwr Conffederasiwn GIG Cymru).

Prif ffocws y cyfarfod oedd cwblhau ymarfer rhagolwg gan adlewyrchu ar yr hyn sydd wedi mynd yn dda, a lle gellid gwella.

**Cymru Iachach**

Rhoddwyd diweddariad i’r Bwrdd gan Natalie Proctor, Pennaeth dros dro Cangen Fferylliaeth a Rhagnodi Llywodraeth Cymru yn dilyn adolygiad o [*Cymru Iachach*](https://llyw.cymru/sites/default/files/publications/2021-09/cymru-iachach-ein-cynllun-iechyd-a-gofal-cymdeithasol.pdf). Mae’r adolygiad hwn wedi gosod nifer o gamau gweithredu i gefnogi sefydlogiad ac adferiad gwasanaethau yn dilyn COVID-19. Bydd y camau gweithredu hyn yn adeiladu cymunedau gwydn yng Nghymru ac yn canolbwyntio ar anghydraddoldebau iechyd, iechyd meddwl, plant a phobl ifanc, a datgarboneiddio.

Bydd ffocws cryf a chlir yn parhau ar ofal yn y gymuned; llwybrau gofal system gyfan ar gyfer atal a chanfod, triniaeth a gofal parhaus sydd mor agos i’r cartref â phosib. Bydd Fferylliaeth: Cyflawni Cymru Iachach yn parhau i gyd-fynd â’r weledigaeth hon.

**Nodau Fferylliaeth: Cyflawni Cymru Iachach ar gyfer 2030**

Ystyriodd y Bwrdd yr uchelgeisiau trosfwaol ar gyfer 2030 ar gyfer pob un o’r pedair thema o Fferylliaeth: Cyflawni Cymru Iachach. Y rhain yw:

* *Gwella Profiad y Claf*
* *Datblygu’r Gweithlu Fferylliaeth*
* *Gofal Fferyllol Di-dor*
* *Harneisio Arloesi a Thechnoleg*

Amlinellodd y Bwrdd bwysigrwydd sicrhau bod amcanion yn addas i’r diben wrth inni symud ymlaen. Yn benodol, amlinellodd y Bwrdd y gwerth o adnabod canlyniadau sy’n arwyddocaol i gleifion, yn ogystal â chael gwybod gan staff beth sy’n bwysig iddynt.

**Beth sydd wedi gweithio yn dda?**

Mae’r heriau a ddaeth yn sgil COVID-19 wedi rhoi pwyslais ychwanegol ar dechnoleg ddigidol wrth ddarparu gwasanaethau. Mae gweithio o bell a’r datblygiadau mewn systemau TG wedi bod yn rhywbeth cadarnhaol iawn yn ystod y cyfnod hwn. Mae’r Bwrdd yn cydnabod y gwaith sydd wedi cael ei wneud eisoes. Bydd dulliau newydd o weithio, sy’n cyfuno datblygiadau mewn technoleg ac awtomatiaeth, yn allweddol wrth ddarparu gwasanaethau wrth symud ymlaen.

**Beth sydd angen gweithio yn well?**

Mae’r Bwrdd yn awyddus i rannu ei lwyddiannau a meithrin cysylltiadau ymhellach gyda’r proffesiwn ehangach. Croesawodd y Bwrdd y syniad o gyfarfodydd agored yn y dyfodol er mwyn galluogi aelodau o’r proffesiwn i arsylwi ar drafodaethau.

**Rhagolwg**

Mae’r Gymdeithas Fferyllol Frenhinol wedi cynnig yn garedig i hwyluso digwyddiad ymgysylltu yn nhymor y Gwanwyn 2022. Bydd y digwyddiad hwn yn gyfle i ddathlu llwyddiannau, a rhoi gwahoddiad i’r proffesiwn i fod yn rhan o ddatblygu’r gyfres nesaf o nodau dros dro a mesurau llwyddiant cyfatebol.

Bydd y digwyddiadau ymgysylltu hyn yn allweddol i gynnal y momentwm gyda Fferylliaeth: Cyflawni Cymru Iachach gan arddangos yr hyn sydd wedi’i gyflawni eisoes ac annog cyfranogiad ehangach wrth symud ymlaen.

Gofynnwyd i aelodau’r Bwrdd ystyried beth yr hoffent ei arddangos / ddathlu er mwyn tystiolaethu’r hyn sydd wedi ei gyflawni eisoes, a gosod y cyd-destun ar gyfer 2025.

Bydd cyfarfod nesaf y Bwrdd Cyflawni *Fferylliaeth: Cyflawni Cymru Iachach* yn cael ei gynnal yn **2022 (dyddiad i’w gadarnhau)**.

Os oes gennych chi unrhyw ymholiadau, mae croeso ichi gysylltu â ni ar : Fferylliaeth.BwrddCyflawni@llyw.cymru